**Коментари и прашања на Предлог Закон за Енергетика објавен на ЕНЕР**

* ***Член 83 и член 84***
1. Дали доколку изградбата на одреден енергетски објект не е предвидена во годишниот план, потенцијален инвеститор нема да може да учествува на тендерот за изградба на енергетски објект?
2. Член 84 став 5 предвидува дека до 15 ноември во тековната година заинтересиран инвеститор може да достави до Министерството иницијатива за вклучување на енергетски објект во годишниот план за изградба на енергетски објекти за наредната година. Која е целта на ваквата иницијатива кога член 84 предвидува дека овластувањето за изградба се доделува врз основа на тендер?
3. Кој може да учествува на тендерот, без разлика дали е организиран од Владата или Министерството за економија, односно дали може да учествува странско правно лице па откако ќе биде најповолен понудувач да основа домашно друштво или пред да учествува на тендерот веќе треба странското лице да има основано домашно правно лице?
4. Член 84 став 1 точка 2 предвидува дека Министерството спроведува тендерска постапка за доделување овластување за изградба на енергетски објекти за производство на електрична енергија со инсталирана моќност од 500 kW до 10 MW, чијашто изградба ќе се врши **на земјиште во државна сопственост**. Дали најповолниот понудувач треба последователно да го регулира правото на користење на државното земјиште со општината или пак Министерството за економија веќе има добиено некакви права на земјиштето кои евентуално ќе може да му ги пренесе на најповолниот понудувач?
5. Член 84 став 1 точка 3 предвидува дека јавниот партнер, утврден во прописите со кои се уредуваат јавно-приватните партнерства, спроведува постапка за доделување на договор за воспоставување на јавно-приватно партнерство за изградба и стопанисување на енергетски објекти за производство на електрична енергија и за високоефикасни комбинирани постројки што произведуваат електрична и топлинска енергија, чијашто изградба ќе се врши на земјиште во државна сопственост. Дали ова значи дека ќе има две тендерски постапки, една за добивање на овластување за енергетски објект, а друга за воспоставување на договор за ЈПП или пак целта на точка 3 е да се изземат договорите за јавно приватно партнерство од процедурата за добивање на овластување за изградба на енергетски објекти? Ако има две тендерски постапки, една за добивање на овластување, а друга за доделување на договор за ЈПП, тогаш ова ќе биде невообичаена пракса и сметаме дека ќе ги одвлече потенцијалните инвеститори од идејата за инвестирање во РСМ? Ако има две постапки, кој е првиот чекор кој инвеститорите ќе треба да го преземат – да се пријават на тендерот за овластување за изградба на енергетски објект или на тендерот за воспоставување на договор за ЈПП?
6. Член 85 став 7 покрај другото предвидува и дека членовите на Комисиите треба да имаат и најмалку три години работно искуство на работи и работни задачи релевантни за работењето на комисијата. Сметаме дека ова е премногу општо и ќе предизвика сомнеж во квалитетот и стручноста на членовите. Оттука, најдобро решение е да се прецизираат вештините и квалификациите кои ќе се бараат од членовите на Комисиите.
* ***Член 88***
1. Снабдување со природен гас и тополинска енергија е обврска на општините согласно член 22 од Законот за локалната самоуправа. Оттука, ЈПП би требало да е опција доколку јавното претпријатие или друго правно лице основано за таа намена од страна на Владата или единицата на локалната самоуправа не изгради ваков систем, а не обратно како што е сега во став 1 и 2. Друго, во став 3 зборот „може“ би требало да се замени со „мора“ од причина што ако обврската согласно ЈПП е само изградба на објектот, снабдувањето со гас, односно услугата останува на општината. И овој договор би требало да се склучи пред објавувањето на договорот за ЈПП.
* ***Член 92***
1. Став 4 предвидува дека може да се ограничи пристапот. Што значи терминот ограничување. Дали одреден корисник може да се исклучи целосно од системот?
* ***Дефиниции***
1. Сметаме дека треба да се дефинира поимот „складиште за електрична енергија“ „складиште за гас“ и друг вид на енергија доколку е предвидено да има складиште.
2. Да се дефинира поимот оператор на складиште за природен гас;
* ***член 119***
1. Во став 3 од овој член е предвидено дека операторот на складиште за електрична енергија може да настапува како производител. Дали тогаш покрај основната лиценца, треба да има и лиценца за производство на ЕЕ. Ако да, тоа да се дополни во дефиницијата за оператор на складиште за електрична енергија.